<classify> NAIBU Waziri wa Mifugo na Uvuvi, Abdallah Ulega amelaani vitendo vya uvunjifu wa amani vilivyofanywa na wafugaji katika Kijiji cha Kondo Mwilazi Kata ya Bupu Wilaya ya Mkuranga mkoani Pwani na kutaka vyombo vya usalama na ulinzi kuwachukulia hatua za kisheria. Aidha, amemwagiza Katibu Mkuu wa wizara hiyo, kuunda timu ya wataalamu kutoka wizara hiyo na kushirikisha Wizara ya Maliasili na Utalii na Ardhi, Nyumba na Maendeleo ya Makazi ili kuzunguka baadhi ya maeneo ya Mkuranga, Kisarawe, Kibiti na Rufi ji na kuja na ripoti itakayoleta suluhu.Ulega ambaye pia ni Mbunge wa Jimbo la Mkuranga, aliwatembelea wananchi wa kijiji hicho na kuwapa pole majeruhi sita waliovamiwa na wafugaji usiku wa sikukuu ya Idd Al Haj, ambako mmoja kati ya hao amelazwa katika Hospitali ya Taifa ya Muhimbili kutokana na hali yake kuwa mbaya. Akizungumza na wananchi wa kijiji hicho jana, Ulega alisema wahusika wote waliofanya vurugu, wanahitaji kuchukuliwa hatua ili kuwa fundisho kwa wengine ambao wana nia hiyo kutothubutu.Kama mbunge wenu na kwa niaba ya serikali yetu ya Jamhuri ya Muungano wa Tanzania tunawapeni wote pole kwa kitendo hicho ambacho kingeweza hata kusababisha vifo, nalaani vikali san na hakuna mpenda amani yeyote anayependa matukio hayo, alisema Ulega. Alisema huenda ngombe wengi wametoka Kisarawe, ndio maana ameona kuna haja ya timu itakayoundwa kudhibiti maeneo yote ya Pwani na kutafuta suluhu ikiwezekana kutenga maeneo maalumu kwa ajili ya wafugaji kwa ajili ya kupunguza migogoro ya wakulima na wafugaji. Mbunge huyo alitoa Sh 500,000 huku Mwenyekiti wa Halmashauri ya Mkuranga, Juma Athumani naye akikabidhi Sh 300,000 kwa Diwani wa Kata ya Bupu, Abbas Msangile kama pole kwa waliojeruhiwa. Majeruhi wengi waliumizwa sehemu za uso na kichwani ambao ni Mustapha Sefu, Shaban Mohamed, Abdallah Rashid, Leonard Adolfu na Nasra Ramadhan.  <topic>: KITAIFA 